KIRJALLINEN KYSYMYS E-0477/01

esittäjä(t): Erik Meijer (GUE/NGL) komissiolle

(21. helmikuuta 2001)

Aihe: Sisävesikalastus Irlannissa: tehoton varojen käyttö ja yksipuolinen taloudellisten näkökohtien huomioonotto

1. Voiko komissio vahvistaa, että järjestelmällinen haukien hävittäminen Irlannissa ei tapahdu vain läntisellä järvialueella, vaan myös koillisella Lough Sheelinin alueella (Cavanin kreivikunta), missä suuria määriä tätä kalaa jalostetaan kissanruuaksi C&D Foods -nimisessä yrityksessä Edgeworthstownissa ja missä lisäksi pyydetään tuotannon kannalta tarpeeton määrä kalaa, joka joko kuolee tai siirretään Key-, Gara- ja Acrickjärviin Roscommonin alueelle?

2. Millä perusteella komissio antoi 25. lokakuuta 1996 silloisen parlamentin jäsenen Madga Aelvoetin kirjalliseen kysymykseen E-2439/96(1) vastauksen, jonka mukaan ennemminkin taimenta kuin haukea voidaan pitää alueelle tyypillisenä kalalajina? Onko perusteena hävittämispolitiikan kannattajien teoria, jonka mukaan ihminen hävitti hauen keskiajalla lähes kokonaan, mistä syystä myöhemmin palautunutta luonnollista tasapainoa pitää horjuttaa?

3. Muistaako komissio, että se ilmoitti 25. lokakuuta 1996 antamassaan vastauksessa kirjalliseen kysymykseen E-2439/96 haluavansa ehkäistä, että purotaimenen määrä vähenee Corribjärvestä? Se totesi jo läntisiä järviä koskeneen hankkeen yhteydessä tehdyn tutkimuksen perusteella, että kasvettuaan tiettyyn pituuteen hauet syövät taimenia. Hauen hävityskalastuksen suhteen ei kuitenkaan tuolloin tehty vielä päätöstä.

4. Mitä mieltä komissio on kalabiologien Bruno Broughtonin ja Marco Kraalin kannasta? Heidän mukaansa suurikokoisten haukien hävityskalastuksen seurauksena pienemmille hauille jää enemmän tilaa. Tämän seurauksena nämä pienet hauet tarvitsevat ravinnokseen enemmän taimenia. Lisäksi suuret hauet syövät pienempiä. Haukien harvennus (pike-culling) johtaa siis vastoin odotuksia taimenkannan vähenemiseen.

5. Katsooko komissiokin, että viime vuosien tapahtumat ovat osoittaneet, että oikeutetut virkistys- ja luonnonsuojelutavoitteet alistetaan ristiriitaisille ponnisteluille varmistaa taloudelliset edut niin, että yritetään luoda mahdollisimman suuri taimenkanta palvelemaan ihmisen kulutustarpeita ja matkailua?

(1) EYVL C 91, 20.3.1997, s. 5.

Michel Barnier'n komission puolesta antama vastaus

(8. kesäkuuta 2001)

1. Shannonin kalakunnalta (SRFB) saatujen tietojen mukaan haukia ei ole hävitetty järjestelmällisesti Sheelinjärvestä. Sheelinjärvessä järjestetään joka vuosi hauenpoisto-ohjelma ja hauet siirretään määrättyihin haukikasvattamoihin. Pieni osa hauista joko vahingoittuu eikä näin ollen sovellu siirtoon tai kuolee siirron aikana. Tällaisissa tapauksissa vuonna 2000 hauet lopetettiin asianmukaisesti, ja C&D Foods käytti ne lemmikkieläinten ravinnoksi. Menettely on avoin, ja sitä esiteltiin laajasti Irlannin lehdistölle.

2. Läntisen kalakunnan (WRFB) mukaan viimeisimmän jääkauden jälkeen suuret läntiset järvet olivat ainutlaatuisia, sillä ne jäivät erityksiin muista vesistöistä ja Irlannin vesistä aikaisemmin kuin muut. Tämän vuoksi näissä järvissä on paljon rajallisemmin kotoperäisiä lajeja, joista yleisimpiä ovat lohikalat, kuten nieriä, lohi ja purotaimen. Monien vuosien aikana ihmiset puuttuivat tilanteeseen ja istuttivat järviin lisää lajeja, kuten hauen ja vasta hiljattain särjen. Nämä järvet ovat siis luonnostaan luonnonvaraisten purotaimenten kasvattamoja, ja niitä tulisi kehittää ja suojella tätä silmällä pitäen. Näiden kalakasvattamoiden muita, ei-kotoperäisiä lajeja harvennetaan valikoivasti kotoperäisiä lajeja suosien. Komissio tukee täysin näitä hoitopäätöksiä, joilla pyritään säilyttämään yksi Euroopan harvoista jäljellä olevista merkittävistä luonnonvaraisen purotaimenen kasvupaikoista. Nykyinen tasapaino ei ole luonnollinen, vaan vallitseva tila; luonnonvaraiset, kotoperäiset kalat ovat etusijalla.

3. WRFB:n antamien tietojen mukaan on tieteellisesti todistettu, että hauen suosima saaliskala Corrib-, Mask- ja Carrajärvissä on purotaimen. Tämä on osoitettu näissä vesistöissä ja muissa Irlannin tasavallan vesistöissä, jotka edustavat vastaavaa geologista tyyppiä. Alueelliset kalakunnat ja keskuskalakunnat ovat tehneet tieteellisestä todistusaineistosta johtopäätöksen, että näiden arvokkaiden kala-alueiden suojelemiseksi on harvennettava tärkeimmän saalistajakalan (hauen) kantoja. Sen vuoksi näiden järvien haukia on siirretty muihin alueen järviin, jotka on kehitetty erityisesti muiden kuin lohikalojen ongintaan.

4. WRFB:ltä saatujen tietojen mukaan suurten läntisten järvien haukien on havaittu alkavan syödä taimenia merkittävässä määrin, kun ne ovat saavuttaneet 50 senttimetrin pituuden. Tätä pienemmillä hauilla ei ole suoranaista vaikutusta taimenkantoihin, sillä ne eivät käytä taimenia ravinnokseen. Haukikantojen harvennuksella poistetaan isot hauet (jotka syövät mieluiten taimenia). Näiden hoitomenetelmien tuloksena järveen jää keskimääräistä pienempiä haukia, joista suurin osa ei syö taimenia. Näin on onnistuttu tavoitteessa vähentää taimenkantojen rasitusta, ja sen seurauksena taimenkannat kasvavat. Menettely on osoittautunut toimivaksi valvontavälineeksi luonnonvaraisen purotaimenen osalta jo viimeisen 45 vuoden ajan.

Irlantilaisiin kalahankkeisiin (TAM-ohjelma vuosina 19951999) jaettavista yhteisön varoista vastaava komitea pyysi tekemään riippumattoman tieteellisen arvion tarpeesta harventaa Irlannin taimenjärvien haukia. Arvion päätelmien mukaan Irlannin keskuskalakuntien ja alueellisten kalakuntien alueiden taimenjärvien haukimäärän harventaminen oli tärkeä hoitotoimi.

Tri Bruno Broughtonin kanta vaikuttaa olevan ristiriidassa hänen edellisen julkaisunsa kanssa, sillä siinä hän totesi, että suurten haukien poistaminen englantilaisista tekojärvistä, joita käytetään taimenkasvattamoina, hyödyttää taimenkantoja. Hän sanoi seuraavasti: Taimenkalastuksen laadukkuus on epäilemättä parantunut sen jälkeen, kun haukia on alettu poistaa.(1)

5. WRFB:ltä saatujen tietojen mukaan suuret järvet ovat erittäin tärkeitä luonnonvaraisten purotaimenten kasvattamoita. Jos järvien annetaan taantua muiden kuin lohikalojen valtaamiksi kalavesiksi, samalla annetaan yhden maan tärkeimmistä kalan kasvattamoista joutua hunningolle. Irlanti ei voi sallia tätä. Ei olisi sopivaa suosia myöhemmin istutettua haukea ja särkeä kotoperäisen ja luonnonvaraisen purotaimenen kustannuksella. Irlannin ja komission tavoitteena on oltava näiden järvien suojeleminen luonnonvaraisen purotaimenen kasvattamoina, ja asiaankuulumattomia ulkopuolisia vaikutuksia on valvottava. Kotoperäisten lajien suojelun lisäksi nämä järvet ovat kansainvälisesti suunnattoman tärkeitä luonnonvaraisen purotaimenen kasvattamoja niin urheilukalastuksen kuin urheilukalastusta harrastavien matkailijoiden kannalta, ja ne muodostavat hyvin erikoislaatuisen ja harvinaisen eurooppalaisen ekotyypin.

(1) Lausunto julkaistiin seuraavassa vertaisarvioidussa julkaisussa: A comparison of three methods of pike (Esox lucius L.) removal from a lowland trout fishery. Kirjoittajat: Broughton, N.M. & Fisher K.A.M. in Fish. Mgmt. (1981) Vol. 12 No. 3. s. 101106.